Φασολάκια με σελινόριζα και γλυκοπατάτες
Αυτό το γιαχνί με φασολάκια δεν μοιάζει με τα άλλα. Είναι πρωτότυπο, έχει άρωμα εσπεριδοειδών και τη γλύκα από τη σελινόριζα και τις γλυκοπατάτες. Το λατρέψαμε!
600 γρ. φασολάκια μπαρμπούνια ή άλλα, πλυμένα, καθαρισμένα, 3 κρεμμύδια ξερά, ψιλοκομμένα, 1 κουτ. γλυκού τζίντζερ ξερό, τριμμένο, 1 τσίλι πιπεριά, ψιλοκομμένη, 1 μικρή σελινόριζα, καθαρισμένη και κομμένη σε κυβάκια 1 εκ., 500 γρ. γλυκοπατάτες, καθαρισμένες και κομμένες κυδωνάτες, 800 γρ. ώριμες ντομάτες, τριμμένες, μαζί με το ζουμί τους, 1/4 μάτσο δυόσμος, ψιλοκομμένος, 1/3 μάτσο μαϊντανός, ψιλοκομμένος, ξύσμα και χυμός από 1 πορτοκάλι, 120 ml ελαιόλαδο, αλάτι και φρεσκοτριμμένο πιπέρι
Για να ετοιμάσουμε τα φασολάκια με σελινόριζα και γλυκοπατάτες, σε ένα μπολ ανακατεύουμε τις γλυκοπατάτες με τη μισή ποσότητα ελαιολάδου, αλατοπίπερο, το ξύσμα και τον χυμό πορτοκαλιού και τις αφήνουμε στην άκρη μέχρι να τις χρειαστούμε.Σε μια φαρδιά κατσαρόλα ζεσταίνουμε το υπόλοιπο ελαιόλαδο σε μέτρια φωτιά και σοτάρουμε τα κρεμμύδια με το τζίντζερ, το τσίλι, αλάτι και φρεσκοτριμμένο πιπέρι για περίπου 5 λεπτά, μέχρι να μαλακώσουν ελαφρώς.Προσθέτουμε τα φασολάκια και τη σελινόριζα και σοτάρουμε  για άλλα 4-5 λεπτά, μέχρι να μαραθούν.Ρίχνουμε τις ντομάτες, τον μαϊντανό, ανακατεύουμε απαλά και αλατοπιπερώνουμε.Σκεπάζουμε την κατσαρόλα με το καπάκι και μαγειρεύουμε για 20 λεπτά.Ρίχνουμε τις γλυκοπατάτες με τα υγρά του μπολ και μαγειρεύουμε για άλλα 30 λεπτά, μέχρι να μαλακώσουν όλα τα υλικά και να δέσει η σάλτσα.Αποσύρουμε από τη φωτιά, σκορπίζουμε τον δυόσμο και σερβίρουμε.
Γλυκοπατάτα,Σελινόριζα,Φασολάκια,Vegan,Νηστίσιμα,Χορτοφαγικά